**OBRAZLOŽENJE**

**prijedloga** **Odluke o sufinanciranju cijene utroška vode za stanovnike naselja**

**Vela Učka i Gornje selo (Mala Učka) u 2024.godini**

**PRAVNI OSNOV ZA DONOŠENJE ODLUKE**

Pravni osnov za donošenje ove Odluke predstavlja Statut Grada Opatije kojim je u članku 29. propisano da Gradsko vijeće donosi odluke i druge opće i pojedinačne akte koji su mu stavljeni u djelokrug zakonom i podzakonskim aktima.

**ANALIZA STANJA**

Naselja Vela Učka i Gornje selo (Mala Učka) obuhvaćaju područja Grada Opatije u kojima živi mali broj stanovnika, i gdje je, uslijed dislociranosti, nadmorske visine, vremenskih uvjeta, komunalne opremljenosti, nedostatka javnog prijevoza i drugih specifičnosti, život stanovnika u odnosu na ostala područja Grada Opatije u bitnome puno teži.

Uvažavajući tu činjenicu, Grad Opatija je svojim općim aktima i drugim posebnim mjerama prepoznao te okolnosti te nastojao određenim pogodnostima, poput najniže moguće visine komunalne naknade i komunalnog doprinosa, poreza na kuće za odmor ili osiguravanjem prijevoza djece do škole, olakšati prebivanje stanovnika tog područja s ciljem njihovog ostanka.

Činjenica da unatoč tim mjerama prema trenutnim demografskim i sociološkim trendovima u čitavoj Republici Hrvatskoj prisutan je značajan trend depopulacije posebice u ruralnim krajevima, u koja spadaju u predmetna naselja.

Stoga se, uvažavajući inicijativu vijećnika Gradskog vijeća Grada Opatije, pristupilo razradi dodatnih mjera koji se predlažu ovom Odlukom.

**OBRAZLOŽENJE PRIJEDLOGA ODLUKE**

Prijedlogom ove Odluke uređuje se dodatna potpora stanovništvu naselja Vela Učka i Gornje selo (Mala Učka) kroz sufinanciranje

* **cijene utroška vode** i to na način da će Grad Opatija sufinancirati će cijenu utroška vode u visini od 50% cijene vode, a najviše do utroška od 36 kubična metra po članu kućanstva godišnje, uključivo sve obvezne naknade koje se plaćaju sukladno posebnim propisima kojima je uređeno financiranje vodnog gospodarstva te porezom na dodanu vrijednost, kao i
* **50% fiksnog dijela** cijene vodnih usluga.

Kod određivanja maksimalne potrošnje vode uzeta je u obzir najniža količina vode nužna za osnovne potrebe kućanstva propisana člankom 39. Uredbe o metodologiji za određivanje cijene vodnih usluga (Narodne novine broj 70/23) u visini od 70 litara po stanovniku dnevno (2.1 m3 mjesečno), na način da je određena maksimalna potrošnja za obračun potpore od 3 m3 mjesečno što iznosi 36 m3 godišnje, a Grad bi sufinancirao 50% cijene utroška odnosno **dio cijene za utrošak do 1,5 m3 mjesečno odnosno do 18 m3 godišnje**.

Korisnik koji ima utrošak vode veći od propisanog maksimalnog utroška može ostvariti potporu, ali se potpora utvrđuje i isplaćuje za utrošak vode do propisanog maksimalnog iznosa potrošnje.

U tablici je prikazan okvirni izračun potpore prema prijedlogu odluke ovisno o broju članova kućanstva:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| FIKSNI DIO CIJENE | TRENUTNA CIJENA VODE PO M3 SA SVIM UKLJUČENIM NAKNADAMA I PDV-OM | UKUPNO FIKSNI DIO GODIŠNJE | UKUPNO VARIJABILNI DIO GODIŠNJE ZA 36M3 | 50% FIKSNI DIO GODIŠNJE | 50% VARIJABILNI DIO GODIŠNJE (za 18 m3) | Iznos potpore po broju članova kućanstva za utrošak od 36 m3 (50% = 18m3) | | | | | | |
| 1 | 2 | 3 | 4 | 5 | 6 | 7 |
| 3,50 | 2,1035 | 42,00 | 75,73 | 21,00 | 37,86 | 37,86 | 75,73 | 113,59 | 151,45 | 189,32 | 227,18 | 265,04 |
| 21,00 | 21,00 | 21,00 | 21,00 | 21,00 | 21,00 | 21,00 |
| **58,86** | **96,73** | **134,59** | **172,45** | **210,32** | **248,18** | **286,04** |

Odluka se predlaže donijeti za 2024.godinu te će se ovisno o njenim učincima, za iduću godinu predlagati nova odluka s istom ili modificiranom mjerom.

Prema prijedlogu pravo na sufinanciranje ostvaruje korisnik vodnih usluga koji na dan podnošenja zahtjeva ima evidentirano prebivalište na području naselja Vela Učka i Gornje selo (Mala Učka), pri čemu se za obračun potpore uzima u obzir broj članova kućanstva koji imaju evidentirano prebivalište adresi korisnika. Pravo na sufinanciranje ostvaruje se podnošenjem zahtjeva te se, na osnovu zaprimljenih zahtjeva, podnositeljima zahtjeva izdaje rješenje kojim se utvrđuje pravo na potporu.

Prijedlogom je dalje predviđeno da se korisniku potpore potpora isplaćuje jednom godišnje na temelju podataka tvrtke Libukom Jurdani d.o.o. i to nakon završetka 2024.godine (nakon što Libukom pošalje posljednji račun za prosinac 2024.), a najkasnije do 15.02.2025.godine. Isto je propisano da se neće isplatiti potpora u slučaju da korisnik nije podmirio sve dospjele račune za isporučene vodne usluge te druge usluge koje mu se zaračunavaju od strane trgovačkog društva Libukom d.o.o. Jurdani ( u daljnjem tekstu “Libukom d.o.o.”). Podatke za utvrđivanje iznosa potpore dostavljalo bi trgovačko društvo Libukom d.o.o. Jurdani koje za Liburnijske vode d.o.o. obavlja poslove ispostavljanja računa.

**OBRAZLOŽENJE POJEDINIH ODREDBI ODLUKE**

**Članak 1.**

U članku 1. određuje se što se uređuje Odlukom te ciljevi koji se žele postići.

**Članak 2.**

Člankom 2. propisuje se visina potpore te definira tko ima pravo na potporu.

**Članak 3.**

Člankom 3. uređuje se način ostvarivanja prava na potporu.

**Članak 4.**

Člankom 4. uređeno je donošenje upravnog akta kojim se odobrava odnosno utvrđuje pravo na potporu te sadržaj istoga kao i nadležno tijelo koje provodi postupak.

**Članak 5.**

Člankom 5. određeno je razdoblje isplate potpore kao i slučaj kada se potpora neće isplatiti.

**Članak 6.**

Člankom 6. propisan je način prikupljanja podataka za isplatu potpore te pravna osoba koja dostavlja podatke.

**Članak 7.**

Člankom 7. uređuje se stupanje na snagu Odluke

**FINACIJSKI UČINAK**

Temeljem raspoloživih podataka o broju korisnika vodnih usluga na području naselja Vela Učka i Gornje selo (Mala Učka) s prebivalištem na području Grada Opatije (ukupno 20 korisnika) kao i podataka o ukupnoj potrošnji i cijeni isporučenih količina vode u 2023.godini, procjenjuje se da će provedba ove Odluke rezultirati povećanjem proračuna na ime rashoda naknada građanima i kućanstvima u iznosu od 2.100 Eur-a.

**STUPANJE NA SNAGU**

Vezano uz stupanje na snagu, predlaže se da ova Odluka stupi na snagu osmog dana od dana objave u „Službenim novinama Grada Opatije“.

**SAVJETOVANJE S JAVNOŠĆU**

O ovom Prijedlogu Odluke provesti će se savjetovanje sa zainteresiranom javnošću u trajanju od 30 dana, a izvješće o provedenom savjetovanju sa zainteresiranom javnošću, zajedno s konačnim prijedlogom Odluke, dostavit će se Gradskom vijeću te objaviti na mrežnoj stranici Grada Opatije.

NACRT PRIJEDLOGA ODLUKE

Na temelju članka 29. Statuta Grada Opatije („Službene novine Primorsko-goranske županije“ broj 49/23), Gradsko vijeće Grada Opatije na sjednici održanoj \_\_\_\_\_\_\_\_\_\_\_\_ 2024. godine, donijelo je

**ODLUKU  
o sufinanciranju cijene utroška vode za stanovnike** **naselja**

**Vela Učka i Gornje selo (Mala Učka) u 2024.godini**

Članak 1.

1) Ovom Odlukom uređuje se potpora stanovništvu naselja Vela Učka i Gornje selo (Mala Učka) kroz sufinanciranje cijene utroška vode te uvjeti, mjerila i način ostvarivanja potpore.

2) Cilj odluke je sprječavanje iseljavanja stanovništva te demografska obnova naselja iz stavka 1. ovog članka.

Članak 2.

1) Grad Opatija će građanima na području Grada Opatije u naseljima Vela Učka i Gornje selo (Mala Učka) sufinancirati 50% cijene isporuke vode, a najviše do utroška od 36 kubična metra godišnje po članu kućanstva, te 50% fiksnog dijela cijene vodnih usluga, za razdoblje od 01.01. do 31.12.2024. godine.

2) Iznos sufinanciranja uključuje cijenu vode te sve obvezne naknade koje se plaćaju sukladno posebnim propisima kojima je uređeno financiranje vodnog gospodarstva i porez na dodanu vrijednost, pri čemu se kod izračuna, u slučaju promjene cijene tijekom godine uzima u obzir prosječna cijena vodnih usluga po m3.

3) Pravo na potporu ostvaruje korisnik vodnih usluga koji na dan podnošenja zahtjeva ima evidentirano prebivalište na području Grada Opatije u naseljima Vela Učka i Gornje selo (Mala Učka).

4) Pod korisnikom vodnih usluga iz stavka 3. ovog članka podrazumijeva se osoba na koju glasi račun za isporuku vodnih usluga za objekt na kojem korisnik ima evidentirano prebivalište.

5) Pod članom kućanstva iz stavka 1. ovog članka podrazumijeva se osoba koja ima evidentirano prebivalište na adresi korisnika vodnih usluga.

Članak 3.

1) Pravo na sufinanciranje ostvaruje se podnošenjem zahtjeva koji sadrži:

- ime i prezime, adresa, OIB, kontakt te bankovni račun podnositelja zahtjeva

- ime i prezime, adresa, OIB i srodstvo članova kućanstva u odnosu na korisnika.

2) Zahtjev za isplatu potpore podnosi se najkasnije do 31.10.2024.godine.

3) Korisnik koji ima utrošak vode veći od propisanog maksimalnog utroška iz članka 2. stavka 1. ove Odluke može ostvariti potporu, ali se potpora utvrđuje i isplaćuje za utrošak vode do propisanog maksimalnog iznosa potrošnje.

Članak 4.

1) Na osnovu zaprimljenih zahtjeva, podnositelju zahtjeva izdaje se rješenje kojim se utvrđuje pravo na potporu iz članka 2. ove Odluke, maksimalna količina utrošene vode za koju se može ostvariti potpora te način isplate potpore.

2) Postupak obrade zahtjeva, donošenje rješenja te isplatu potpore provodi Upravni odjel za financije i društvene djelatnosti ( u daljnjem tekstu “Nadležno tijelo”), na osnovi podataka koje je podnositelj zahtjeva iskazao u zahtjevu kao i na osnovu podataka iz službenih evidencija Grada Opatije ili službenih evidencija drugih tijela za čije je korištenje Grad Opatija ovlašten.

Članak 5.

1) Korisniku potpore potpora se isplaćuje po proteku razdoblja iz članka 2. stavka 1. ove Odluke, a najkasnije do 15.02.2025.godine.

2) Korisniku potpore neće se isplatiti potpora za utrošak vode u slučaju da nije podmirio sve dospjele račune za isporučene vodne usluge te druge usluge koje mu se zaračunavaju na istome računu od strane trgovačkog društva Libukom d.o.o. Jurdani (u daljnjem tekstu “Libukom d.o.o.”), a koji se odnose na razdoblje iz članka 2. stavka 1. ove Odluke za koje se isplaćuje potpora.

Članak 6.

1) Nadležno tijelo potporu isplaćuje na temelju podataka dostavljenih od strane trgovačkog društva Libukom Jurdani d.o.o. Jurdani.

2) Grad Opatija s trgovačkim društvom Libukom Jurdani d.o.o. zaključiti će sporazum o sadržaju podataka potrebnih za isplatu potpore te načinu i vremenu dostave istih.

Članak 7.

Ova Odluka stupa na snagu osmog dana od objave u “Službenim novinama Grada Opatije”.

*KLASA: \_\_\_\_\_\_\_\_\_\_\_\_\_\_\_\_\_\_*

*URBROJ: \_\_\_\_\_\_\_\_\_\_\_\_\_\_\_\_\_*

*Opatija, \_\_\_\_\_\_\_\_\_\_\_\_\_\_\_\_\_.*

GRADSKO VIJEĆE GRADA OPATIJE

Predsjednik Gradskog vijeća

Dušan Kotur